钦定古今图书集成/方舆汇编/职方典/第1352卷 > 肇庆府古迹考一 府志
## 钦定古今图书集成/方舆汇编/职方典/第1352卷 > 肇庆府古迹考一 府志

本府。〈高要县附郭。〉

宋崇郡故基　在县东南三十里桂平都，宋元嘉十八年立，后更名宋隆，俗称宋崇，声之转也。隋开皇间废。今宋崇水口，即其故址。按旧《志》，又有乐成县故址，在县东八十里刘村都，宋元嘉十三年建，隋开皇十一年废，并入高要，今为民居。广宁亦有乐成县故基，在县西四十里橄榄都禄水村。考《晋书》，晋康有乐成县，刘宋为乐成，隋隶端州。唐武德五年，属康州，改为悦城，至宋并入端谿，在今德庆，是乐成地，近高要之西，谓“东” ，非也。四会亦有乐成，何居？

云秀台　按《明一统志》：“在城西北八里。相传宋大中祥符间，有五色云见其上，郡守范雍建。” 《通志》：“有二云秀台，一与《明一统志》同。一在城西百十二里。宋大中祥符七年夏四月朔旦，有五色祥云见于峰上，郡守郭祥正建台。旧《府志》因之，第改城西北二十里” ，盖重出而误书也。祥正，神宗时任，去大中祥符六七十年，其误决矣。鹄奔亭　在县南七里新江水口。《搜神记》：汉九江何敞为交趾刺史，行部至高要，宿于此。夜有女子呼曰：“妾本广信县苏氏女，名娥，嫁为同县施氏妻。夫死，有杂缯与婢致富，鬻之旁县。” 日暮，俱为亭长龚寿刺死，合埋楼下。敞掘尸捕寿，具伏。初发尸时，有双鹄奔其亭，故名。

桄榔亭　在县西七里白沙冈。唐李翱题云：“翱与监察御史韦君词皆自东京来岭南，约偕行。翱及西江，韦君已前行矣。” 上桄榔亭，见韦纪姓名，且有念我之言。宋政和间，郡守郑敦义修筑。元末毁于兵。

南薰亭　在南门外，俛瞰长江，宋守郑敦义建，遗址尚存。

鉴正堂　在府治西，旧名“枕书堂。”

中和堂　在府治东，旧名“清心” ，又名“静治。” 以上俱宋守包拯建，改今名。旧《志》：拯所名堂，尚有“相魁” 、“敬简” 、“双瑞” 诸名，今俱为廨舍。

包公堂　在中和堂后。包拯守端州，有廉声，后人因筑堂，改名“孝肃。”

菊圃　在府厅西，宋守包拯建。行十数武有轩，轩前垒土为山，砥石为棋枰，榜曰：“烂柯洞天。” 今废为廨舍。

洗砚池　在府治西北。宋守包拯凿。明宣德间，指挥傅贵据以畜鱼。成化元年，知府黄颙复之。池中立亭扁曰《砚池清趣》。

放生池　在府治西隅。池上有亭。宋咸淳二年，郡守赵崇瑊建，后废。嘉泰间，商侯复之，知县缪瑜《记》。

浴沂池　按《明一统志》：“在府学内，旁植以柏，上有浴沂亭，正统间建，为士子游息之所。今为民居。”

星岩书院　在宝月台。宋守包拯建。遗址尚存。峡山寺　，南朝萧梁时建。唐神龙二年，沈佺期有赋。旧《志》称天宝二年建，误也。后为黄巢所毁。今羚羊峡中西北岸，遗址瓦砾，柱磉犹存。金粟庵　，在府西南五十里，宋僧祖泰归真处。王安中等尝游于此。

劬塘寨　在高村都，元建，明洪武间废。

庆新寨　在羚羊峡后沥水口。明即故址，设横石巡检司。洪武十年，复移司于横石。

鼓楼冈　在北岭。乡人设寨之所。又有仓地，其址尚存。

旧府学　在城东门内，今为督府。

旧县学　在旧县左，今为民居。

旧县　在府治左，今为海防公署及中军府。斗魁台　在石室内。《明一统志》云：“李邕作记，但记不及台。”

宝月台　在县北五十步。明万历三十六年，督府戴燿、知府张一栋因旧址建，复增筑长堤，甃以石台。后为太和阁，北面星岩。崇祯四年，郡守陆鏊重修，颜曰“山水之间” ，自为《记》。

醉花台　在宝月台西北忠节祠后，孝廉谭胜祖倡建。内有“传素亭” 、说经堂。

披云楼　在府治后，又名“飞云。” 宋建，旧从府署后阶级登楼。明万历间，知府陈濂改修。楼五间，中层楼两腋四间，东西设门，从西北城阶而入。崇祯二年，知府陆鏊从署东北隅辟门，筑石阶登楼。后因有崇夜作，塞之，祠土地于门右，崇乃止。

端明楼　在东门外滨江。明嘉靖间建，今废。严慎楼　在西门外。明嘉靖间知府袁载建，今废。

景星楼　在西门外，今废。

斗辉楼　在卫署后。明万历三十一年，督府戴燿、副使陈濂为护县学建，有给事梁有年《记》。阅江楼　在东门外石头庵旧址。明崇祯十四年，总督熊文灿建。

皇清顺治年间，总督李率泰重建，高广倍前为一郡。

《名胜》康熙八年，总督周有德、知府史树骏、同知诸葛鼎重修。“状元史大成” 记之。

崇文阁　在崧台书院，明嘉靖间知府胡纯建。邻天阁　在七星岩，明万历元年副使李材建。文昌阁　二：一在崇禧塔旁，明万历九年知府王泮建；一在宝月台右，崇祯五年高要知县张明熙建。

崇禧塔　在城东三里小市顶，明万历十年，知府王泮建。

文明塔　在南岸进唐冈，明万历十六年，知府郑一麟建。

巽峰塔　在南岸乌榕冈。明天启间，巡按王命璿经始，罗定道蔡善继成之。

渡头塔　在城东五里沙堤上。明天启甲子，郡人梁挺芳等建。

金洲塔　在新罗都象冈。明天启乙丑，金利士民建，知县汪渐磐“记。”

四会县

旧儒学　在城北金冈山下。

旧濂溪书院　在旧儒学旁。宋景定甲寅，县令宋有万以濂溪提点岭南刑狱，行部所经，故创书院。咸淳壬辰，县令赵时昉新之。春秋行释菜礼，朔望拜谒讲书。宋末始废。明嘉靖间，知县谢文南改建“兴文书院。”

相堂　按《明一统志》：“在旧簿厅之东。宋绍兴中，宰相梁克家尝馆于此，故名。” 或谓在橄榄都黎峒村。

金冈亭　在金冈山。明万历十四年，知县邹绚即“登金亭” 旧址建。

迎候亭　在南门外河浒。明嘉靖元年，知县萧樟建。

清风亭　在南门外。明万历间知县黄应元建。“驻节亭　” 在黄冈铺。明万历三十五年知县彭名世建。

聚奎阁　在学前东南隅。明万历十四年，知县邹绚建。

文峰塔　在双对冈水口。明万历三十九年始建。崇祯五年，知县张绍文成之。

新兴县

古新州治　，即今县治。

明鉴堂　　　。爱民堂　　　。澄映堂。

“天王堂　　　” 、道院、“会仙亭　” 、“瑞莲台　” ，皆在古州治内，而“澄映堂” 又在佥判厅之后。

旧新兴县治　在今县东五十馀步。明洪武三年，革新州，移新兴县于州治。旧县今为岭西道。旧索卢县　，在县南三十里仁丰都。隋废入新兴。唐武德复置。乾元复并入新兴，旧址今存。旧新昌县　，在县东四十馀步。唐武德四年，析新兴县置，后省。今新昌驿即其旧址。

旧单牒县　，在县东二十五里照会都。唐武德四年析新兴县置。后省并，基址今存。

旧永顺县　，在县北六十里芙蓉都，唐武德四年置。宋开宝五年省入新兴，遗址尚存，今割入东安县。

旧信安镇　在县东南八十里。先为信安县，隶广州。宋熙宁省为镇，入新兴县。元祐复为县。绍圣复为镇，后复为县，属广州。旧《志》云：“宝庆二年，知州赵希宏议罢。” 岂县还广而镇仍属新兴，至宝庆始罢乎？今地已析置恩平。

旧贡院　在县南一里。宋淳熙己酉，佥判冯宙来摄州事，广使华馆为之。时监司按部及士大夫往来者，于是馆焉。嘉定后，废为民居。

旧儒学　在县东南八十步，夏院寺西。宋天圣中创建。淳熙三年，州守赵师孟以其僻远，徙于旧学址。今为军储仓。

竻竹城　州城狭隘。宋绍兴中，知州黄济植竻竹绕之。竹有刺，芒棘森然，羔豚不能入，至今被其利。有宋胡寅《记》。

乾闼㜑城十仙园　在县西南二百步。相传唐宋间来官新州者，讼简财羡，优游自若，故名其园为“十仙。” 内有薰风堂、延景亭、明水轩、藏仙亭。王长孺、李西美、李彝各有诗记。宋末俱废。

熙熙园　在县南百步儒学之西。宋绍兴间，张夔知新州，作“超然台” 其中，后废。知州张养正辟。

为射圃

仰忠亭　在县南百步。宋绍兴间，胡铨謪官新州，寓居于此，去而茅苇丛生矣。淳熙中，黄揆来守州，即其旧址祠公，又作亭名曰“仰忠。” 环植桃梅松竹，幽趣可爱。又辟池引泉，穷冬不竭。宋末遗址犹存，今为民居。

锦阜亭　在县西南十里腊冈上。宋守黄济筑亭，因改冈曰“锦阜。”

湖天亭　在县东南五十步。宋嘉定中郡守杨承祖建。“山色湖光，实此邦奇胜。” 宋末亭废。源清亭　在县南二十馀步。宋绍定四年同知李汉杰建。元废。

芰荷亭　在县东五十步。有池植荷。宋主簿谭宗作亭其上，改曰“再香。” 今为民居。

宣诏亭　在县治东南。宋熙宁三年，州守梁立则建。后改颁春之所，复废。按《旧志》，在古新州治内。

景和楼　在县城东南

潇爽楼　在县城西南。二楼旧《志》俱谓古新州治内。

双清阁　在县治西，宋建。

瑞莲台　在县北，旧名“雪花。” 宋乾道五年，壕生莲，故名。古新州治内亦有“瑞莲台。”

废福缘巡检司　在县南二十里宁化都。明洪武元年设，十五年革，其址尚存。

“六祖故居　国恩寺” 是也。又“县东南夏院” ，乃六祖禁足之地。

觉轩　在龙山寺，宋王安中所游。

相游亭　在县东二十里秀罗寺后。宋相蔡确谪新州，作亭以游，因名。

一鹤亭　在县治内。明万历十六年，知县张一栋建。

五里亭　明万历十九年，兵巡道黄时雨移文建置。知县王仰勘东北二路为肇高孔道，于十里一铺中，每五里间建一亭，极其壮固，北路凡四座，东路凡五座。

回澜塔　在洞口。明万历二十二年，知府张一栋、知县杨成乔建。。